Cyanide and Happiness

**"Cyanide and Happiness"** on veebikoomiks, mis asub aadressil www.explosm.net. 

"Cyanide and Happinessi" autorid on Kris "Kris In A Hat" Wilson, Rob DenBleyker, Matt Melvin ja Dave McElfatrick.

Koomiksi avaldamist alustati 9. detsembril 2004 ja 25. jaanuarist 2005 ilmub see iga päev. Autoritel on avaldamisgraafik, kuid see on paindlik ja vajadusel muudetav. Iga koomiksi autor mõtleb kontseptsiooni ise välja, kuid enne veebilehele üles laadimist jagavad nad ideid omavahel. Autorid tutvusid Interneti teel. Neid ühendab huvi kunsti vastu. Koomiksi autorid on teinud koomikseid ja reklaame ka Orange Mobile Orange Wednesdaysi jaoks, mis on ilmunud ajalehes The Sun.

Alexa.com-i järgi on "Cyanide and Happiness" üks tuhandest kõige vaadatumast veebilehest. 

## Autorid
**Kris Wilson ehk "Kris In A Hat"** on "Cyanide and Happinessi" stiili algataja. Tema tehtud koomikseid ja karikatuure leiab tema DeviantART lehelt. Tema lemmikfilmid on "Cemetery Man", "American Psycho", "The Chumscrubber", "Cannibal the Musical" ja "Salton Sea". Wilsoni lemmikkunstnik on Salvador Dali. Lemmikfotograaf: Gilad 

**Robert DenBleyker** on koomiksikunstnik, illustraator, režissöör, stsenarist ja produtsent. Koomiksite tegemist alustas ta neljandas klassis. Ta on avaldanud koomikseid TotalFarkis ning Explosmis.

**Matt Melvini** lemmikkoomiksiks on Toothpaste For Dinner. Samuti Natalie Dee, Married to the Sea, PBF, White Ninja, xkcd ja fotoblogi Where Are the Dogs Humping? Samuti on talle juba aastaid meeldinud The Far Side. Mõjutused: Matt Melvin on suur stand-up komöödia fänn. Eriti meeldivad talle Lewis Black, Mitch Hedberg, David Cross, Patton Oswalt, Demetri Martin, Sarah Silverman jne. Samuti on ta suur Monty Pythoni and The UCB fänn. 

**Dave McElfatrick** illustreerib raamatuid HarperCollinsile ja teistele kirjastustele, näiteks "The Pocket Book of death".

## Explosm

"Cyanide and Happiness" stiil sai alguse Kris Wilsoni koomiksisarjast, mille ta tegi 16-aastaselt. 

Kris Wilson oli kodus haige ja joonistas käsitsi koomikseid. Seejärel tegi ta enda veebilehe (nimega Comicazi), kus ta näitas enda tehtud koomikseid. Samuti avaldas Kris Wilson oma koomikseid foorumis Sticksuicide.com. Neid koomikseid nägi Rob DenBleyker, kes hakkas ka sarnast stiili viljelema. Samal ajal tegid Matt Melvin ja Rob DenBleyker kriipsujuku tegelastega surmateemalisi filme. Sticksuicide.com omanikud (Matt Melvin, Rob DenBleyker ja Dave McElfatrick) loobusid Sticksuicide.com-ist ja asutasid Explosm.net-i, et teha kriipsujukufilmidest midagi enamat. Projekti kaasasid nad ka Kris Wilsoni. Esialgu kavatseti Explosmis näidata Kris Wilsoni ja Rob DenBleykeri koomikseid. 2005. aasta alguses hakkas koomikseid tegema ka Matt Melvin, kes oli alguses vaid veebilehe administraator ja disainer. 2005. aasta jooksul tegi Dave McElfatrick veebilehele juhuslikke koomikseid, 2006. aasta algusest sai temast aga ametlikult "Cyanide and Happiness" koomiksi tegijate tiimi liige. Praeguseks teevad nad kõik regulaarselt "Cyanide and Happiness" koomikseid. Suurem osa koomiksitest on Kris Wilsoni stiilis, kuid on ka erandeid. Veebikoomiksi nimi "Cyanide and Happiness" tuleb ühest koomiksist, kus üks tegelane müüb suhkruvatti, mis on tehtud tsüaniidist ja õnnest.

14. oktoobril 2007 käis Rob DenBleyker välja idee, et "Cyanide and Happiness" koomikseid võiks hakata tõlkima eri keeltesse. Vastuseks oli umbes 1300 pakkumist tõlkida koomikseid umbes 20 keelde.

"Cyanide and Happinessi" on ka kritiseeritud. Kuigi "Cyanide and Happiness" on alguse saanud Kris Wilsonist, oli esimene koomiks Explosmis Rob DenBleykeri tehtud, jättes mulje, et tema on veebikoomiksi alustaja. See häiris Kris Wilsoni varasemaid, Deviantarti-aegseid fänne, kes arvasid, et Rob DenBleyker on varastanud Kris Wilsoni stiili. See viga parandati ja nüüd on kõige esimene koomiks Kris Wilsoni kõige esimene koomiks "Applesauce". Teine asi, mida "Cyanide and Happinessi" puhul kritiseeritakse on see, et seal on rohkem Matt Melvini, Rob DenBleykeri ja Dave McElfatricki koomikseid, kui Kris Wilsoni omi. Seda on püütud osaliselt heastada, lisades rohkem Kris Wilsoni koomikseid.

## Stiil

"Cyanide and Happinessi" naljad on pilkavad ja parodeerivad. Sagedased teemad: seks (nekrofiilia, pedofiilia, vägistamine, seksuaalne hälve), suguhaigused, puuded, vähkkasvaja, mõrv, enesetapp, enesevigastamine, vägivald, nihilism, religioon ja narkootikumid. Igas koomiksis ei ole alati midagi löövat öeldud, mõni koomiks koosneb ka sellest, kuidas koomiksitegelased vaikides üksteist vaatavad. Sellised ebamugava vaikusepausi kriipsujukunaljad sarnanevad Don Hertzfeldti koomiksitega. Autorid ise võtavad kriipsujuku-kunsti tõsiselt. Autorid on öelnud, et koomiksid räägivad vahel tõsistest asjadest, aga tihti mitte millestki. Koomiksitel ei ole kindlat teemat: põhiliselt koomiksikangelased räägivad omavahel ja siis juhtub midagi imelikku. Autorid teevad piiri peal nalju – neil ei ole toimetajat, kes midagi keelaks. Seega pole "Cyanide and Happinessil" ühtset ega järjepidevat süžeed. Kuid siiski on iga päev uus 1–12 kaadriga koomiks, mis on põhiliselt mõeldud teismelistele ja noortele täiskasvanutele.

"Cyanide and Happinessis" on käputäis korduvaid karaktereid. Koomiksikarakterid käituvad tihti irratsionaalselt või absurdselt. Need korduvad karakterid on näiteks:

### Superkangelased

*"Seizure Man", kes kannatab langetõve käes. 
*"Ass Rape Man", kes läheneb ebasündsalt poistele.
*"SuperJerk", kes on eriti jõhkralt käituv superkangelane. 
*"Captain Obvious", kes juhib tähelepanu ilmselgetele faktidele.
*"LOL-FAG Man" on paroodia interneti slängile. "LOL-FAG Man" solvab kõiki, öeldes neile: "LOL-FAG", mis omakorda põhjustab erinevaid kaootilisi juhtumeid. 
*"Punchline Spoiler Man", mees kes ilmub koomiksisse ja rikub nalja. 
*"Rubber Arm Man", kel ei ole mingeid võimeid, vaid kel on kummist käed.
*"Firework Man", kes võib panna end plahvatama nagu ilutulestik, vigastades ainult iseennast.
*"Education Man", kes õpetab inimestele suvalisi asju, selle asemel, et neid aidata. 
*"Prostate Man", kes kannatab suurendatud eesnäärme all.

### Teised korduvad tegelased

*"Trelaf the Wise", elutark, kes jagab mõttetuid nõuandeid.
*"Obese Maurice", punnpõskne mees, kes tavaliselt lisab midagi imelikku toiduteemalistele naljadele.
*"Purple-Shirted Eye-Stabber", kes maskeerib end ära, et siis noaga välja lüüa silm ükskõik kellelt, kellega ta kohtub.
*Charles ja ta tüdruksõber. Tundetu mees, kes käitub oma tüdruksõbraga halvasti. (Rob DenBleyker)
*"Squeezer" . Mees, kes armastab igal võimalusel pigistada naiste rindu. (Matt Melvin)
*"Gullboy" Tal on hiiglasuur pea ja ta kasutab ajutise abinõuna tiibu. Tal oli kunagi vanamehe pea, kelle unistuseks oli saada merikajakaks. (Dave McElfatrick)

Kris Wilson ilmub vahel ise oma koomiksitesse ja kannab torukübarat, valget särki, musta lipsu, monoklit ja vuntse. 

### Teemanädalad
Aeg-ajalt ilmuvad koomiksisse teatud sündmused, näiteks pühad. Kuid tihedamad on teemanädalad, millel on mingisugune kindel teema.

1. "Depressing Comic Week", milles iga koomiks lõppes depressiivse lõpuga.

2. "Drug Experimentation Week", milles koomiksi tegelastele anti erinevaid narkootikume ja näidati nende reaktsioone.

3. "Contribution Week", mil "Cyanide and Happinessi" lugejad said oma koomikseid Explosmi saata, neist valiti välja parimad, mis said üheks igapäevaseks koomiksiks külaliste nädalal. Üks märkimisväärsemaid selliseid külalisi on AltF4, kes on Ultimate Showdown of Ultimate Destiny autor.

## Joonistusstiil

Koomiksid on joonistatud primitiivses ja minimalistlikus stiilis. Kuid võrreldes vanemaid ja uuemaid koomikseid on stiil muutunud rafineeritumaks. Matt Melvini sõnul nad hoiavad meelega sellist primitiivset stiili. Tegemist on värvitud kriipsujukudega, kel on atribuutideks vaid naljaks vajalikud esemed (nt kell vms). Karakteritel ei ole tavaliselt nimesid ja neid saab oma vahel eristada vaid T-särkide erineva värvuse järgi, mis üldjuhul välistab karakteripõhised naljad. Meeskarakteritel ei ole kunagi juukseid, mis on muutunud omakorda naljaks. Naistegelased on eristatavad juuste ja rinna suuruse järgi. Koomiksites on ka viiteid popkultuurile, näiteks Nikele ja "Star Warsile". Samuti on tegelasteks kuulsused nagu Lindsay Lohan, Steven Tyler, Metallica, The Beatles, Billie Joe Armstrong bändist Green Day ja Jeesus. Taga on tavaliselt valge taust, juhtides tähelepanu koomiksitegelastele ja naljale. Vahel harva on taustaks midagi muud, kuid see seostub alati naljaga (nt päike).

Koomiksite autorid kasutavad ka koomiksite piirjooni naljana, lastes koomiksite kangelastel neid kuidagi moodi ületada. Vahepeal on koomiksitegelased olukorras, kus nad teavad, et nad on koomiksikangelased.

## Muu info

2006. aastast on Explosmi veebi administraatorite poolt tehtud ka Flashi animatsioone, mis järgivad "Cyanide and Happinessi" stiili ja nalju. Kõik karakterid ja nende hääled on veebi omanike omad. Veebilehel on ka humoorikaid artikleid ning veebipood, kust saab osta "Cyanide and Happinessi" teemalisi T-särke. On ilmunud kaks Kris Wilsoni raamatut: "Cyanide and Happiness" ja "Cyanide & Happiness: No Suicides Allowed". Explosmi tiim on mõelnud teha ka kolmanda raamatu, kus on sees kõikide tiimiliikmete koomiksid.

Veebilehel on ka interaktiivne lugu, kus veebikülastajad saavad soovitada, mis loos edasi juhtub. Seejärel tehakse koomikslugu edasi.

## Viited

## Välislingid
*Explosm
*Explosm, koomiksite arhiiv